Diari Oficial de la Generalitat Valenciana


Sumari del DOGV 3058, del 18-08-1997 (1997/9535)

ORDRE de 9 de juliol de 1997, de la Conselleria de Cultura, Educació i Ciència, per la qual s'aprova el Reglament Marc dels departaments de la Universitat Miguel Hernández d'Elx.
----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/07/09/(1)/dof/vci/html**

### Dades del document

Número de DOGV
:   3058

Data del DOGV
:   18-08-1997

Secció del DOGV
:   DISPOSICIONS GENERALS

Número del document
:   1997/9535


Data del document
:   09-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 de juliol de 1997, de la Conselleria de Cultura, Educació i Ciència, per la qual s'aprova el Reglament Marc dels departaments de la Universitat Miguel Hernández d'Elx.  
La Llei 11/1983, de 25 d'agost, de Reforma Universitària, té com a objectiu fonamental elevar la qualitat docent i investigadora de la universitat espanyola; d'acord amb aquest doble objectiu es potencia l'organització departamental de les universitats. Per això mateix, en els seus articles 7é i 8é s'estableix que les universitats estaran bàsicament integrades per departaments universitaris i en regula la constitució i creació.  
El Reial Decret 2.360/1984, de 12 de desembre, sobre departaments universitaris regula, així mateix, la creació, les competències i la composició dels departaments universitaris.  
El Decret 137/97, d'1 d'abril, del Govern Valencià, pel qual s'aprova la normativa singular reguladora de l'activitat de la universitat Miguel Hernández d'Elx, en els articles 28 al 34 determina la regulació dels departaments universitaris.   
La disposició transitòria sisena de l'esmentat Decret estableix que la Comissió Gestora proposarà a la Conselleria de Cultura, Educació i Ciència l'aprovació d'un Reglament Marc per tal que els departaments elaboren les seues pròpies normes internes.  
Així doncs, vist que el secretari general de la Universitat Miguel Hernández certifica que la Comissió Gestora de la citada universitat, reunida el dia 21 de maig de 1997, va prendre l'acord d'aprovar la proposta de Reglament Marc dels departaments.  
I, en exercici de les atribucions que m'han sigut conferides per l'article 35 de la Llei de Govern Valencià,  
ORDENE  
Article únic  
Aprovar el Reglament Marc dels departaments de la universitat Miguel Hernández d'Elx, d'acord amb el contingut que s'arreplega en l'annex que s'adjunta a aquesta ordre.  
DISPOSICIONS FINALS  
Primera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Segona  
Contra aquesta ordre, que posa fi a la via administrativa, es podrà interposar, amb la comunicació prèvia al conseller de Cultura, Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació, d'acord amb allò que s'estableix en l'article 110 de la Llei 30/1992, de 26 de novembre, de Règim Jurídic de les Administracions Públiques, i els articles 57 i 58 de la Llei de la Jurisdicció Contenciosa Administrativa. Tot això, sense perjuí que s'interpose qualsevol altre recurs que es considere convenient.  
València, 9 de juliol de 1997  
El conseller de Cultura, Educació i Ciència,  
FRANCISCO E. CAMPS ORTIZ  
Annex I  
Reglament marc dels departaments  
1. Estructura dels Departaments. Els Departaments, quan estiguen integrats per PDI de més d'una àrea de coneixement, s'organitzaran en Divisions; cada Divisió agruparà la totalitat del PDI de l'àrea de coneixements. Els Departaments, o, si escau, les Divisions que impartisquen docència en més d'un campus s'organitzaran en Unitats de Campus  
El Projecte de Reglament de Règim Interior preveurà, per a cadascuna d'aquestes estructures subdepartamentals, els següents aspectes:  
1.1. Unitats de Campus. Cada Unitat de Campus es designarà pel nom del Departament, Divisió (si escau) i Campus on estiga ubicada. Les Unitats de Campus comptaran amb un coordinador nomenat pel director del Departament.  
El Projecte de Reglament de Règim Interior establirà com a competències de les Unitats de Campus, almenys, les següents:   
a) La administració del pressupost que els assigne el Consell de Departament.  
b) L'organització de la docència que tinguen adscrita. En tot cas, les Unitats de Campus informaran mensualment el director del Departament i, si escau, el director de la Divisió, del grau de compliment del Pla d'Organització Docent en tot allò que estiga relacionat amb aquestes.  
1.2. Divisions. Les Divisions, que ostentaran el nom de l'Àrea de Coneixement, estaran dirigides per un director; en aquelles Divisions que compten amb més de 6 professors a temps complet, el director de cada Divisió estarà assistit per un Consell de Divisió. El Projecte de Reglament de Règim Interior establirà:   
a) Les funcions del director de Divisió i la forma d'elecció i revocació d'aquest, tenint en compte que el director de la Divisió serà un professor elegit per i entre els membres de la Divisió. El director de la Divisió serà un professor de carrera, excepte casos excepcionals autoritzats per la Comissió Gestora.  
b) La composició i les funcions, si escau, del Consell de Divisió, tenint en compte que han de formar part d'aquest tots els professors a temps complet, així com, si escau, tots els coordinadors de les Unitats de Campus.  
c) Les competències de la Divisió, entre les quals han de figurar, almenys, les següents:   
(i) Administrar els recursos físics que els assigne la Memòria de Creació del Departament i, si escau, l'ampliació dels recursos que acorde la Comissió Gestora;   
(ii) Proposar les necessitats de PDI i PAS, segons allò que s'ha establit en les corresponents normatives de Comissió Gestora.  
(iii) En els concursos a places de professorat contractat o interí, informar sobre l'adequació de candidats al perfil de la plaça en concurs. A aquests efectes, les Divisions comptaran amb una comissió de selecció de PDI.  
(iv) Distribuir el pressupost que els assigne el Consell de Departament, respectant, si escau, les competències atribuïdes a les Unitats de Campus.  
(v) Establir anualment els objectius específics, proposant a la Comissió de Seguiment del Pla d'Estudis les modificacions que jutge necessàries.  
(vi) Aplicar els criteris d'assignació de docència establits per la Comissió Gestora per al conjunt de la Universitat.  
(vii) Establir el Pla Anual d'Organització Docent de la seua àrea de coneixement, respectant, si escau, les competències atribuïdes a les Unitats de Campus. Aquest document, que es confeccionarà en format normalitzat, contindrà el calendari i l'horari de totes i cadascuna de les activitats docents regulars programades (incloent-hi pràctiques i tutories), així com les activitats assignades a cada professor de l'àrea. El Pla Anual d'Organització Docent comprendrà la descripció del Pla d'Avaluació, en el qual es farà constar detalladament el procediment d'avaluació, les vies i els terminis de reclamació i el procediment per a resoldre aquelles que es presenten. Aquests aspectes s'explicitaran per a cada matèria (o activitat docent) impartida (o tutelada) per la Divisió.  
(viii) Establir el Pla Anual d'Investigació.  
2) Òrgans de govern i representació del Departament. El Projecte de Reglament de Règim Interior establirà:   
2.1. Els òrgans de govern unipersonals, entre els quals figuraran, almenys, el director, el subdirector i el secretari  
2.2. La forma d'elecció i revocació d'aquests òrgans, tenint en compte que:  
a) El director ha de ser un professor de carrera amb el grau de Doctor elegit pel Consell del Departament.  
b) El subdirector serà elegit en la mateixa candidatura que el director.  
c) El director nomenarà el secretari, que cessarà quan cesse el director.  
2.3. Les funcions del director del Departament, entre les quals figuraran, almenys, les següents:  
a) Vigilar la correcta despesa de les partides pressupostàries, així com l'execució dels Plans Anuals de Docència i d'Investigació.  
b) Tramitar i, si escau, informar tots els escrits remesos per les Divisions i Unitats de Campus a la Comissió Gestora, Rectorat, Gerència i Consell Econòmic.  
c) Elaborar els Plans Anuals de Docència i d'Investigació, així com la Memòria Anual d'Activitats del Departament, a partir de les dades subministrades, si escau, per les distintes Divisions. Aquests documents contindran, almenys, els aspectes assenyalats en les Normatives de Comissió Gestora corresponents.  
2.4. La composició del Consell del Departament, tenint en compte que:  
a) En el Consell del Departament estaran representats PDI, PAS i alumnes, aquests últims elegits per i entre els representants estudiantils dels cursos on impartisca docència el Departament.  
b) La representació del PDI comprendrà els distints estaments d'aquest col·lectiu.  
c) Els directors de Divisió i els Coordinadors d'Unitat de Campus seran membres del Consell de Departament.  
d) Els representants del PAS seran elegits per i entre els membres d'aquest col·lectiu adscrits al Departament.  
e) La representació estudiantil no excedirà el 30% del total de membres del Consell del Departament; la representació del PAS no excedirà el 10%.  
2.5. Les funcions del Consell del Departament, tenint en compte que:  
a) El Consell del Departament assignarà a cada Divisió, si escau, les partides pressupostàries corresponents, d'acord amb la Normativa de la Comissió Gestora corresponent.  
b) El Consell del Departament aprovarà la Memòria Anual d'Activitats del Departament elaborada pel director.  
2.6. El director o el Consell del Departament no podran assumir, excepte situacions d'excepció autoritzades per la Comissió Gestora, les funcions atribuïdes en aquest Reglament Marc a les Divisions i/o Unitats de Campus. En aquells casos en què el Departament estiga integrat per una única àrea de coneixement, les funcions assignades al director i al Consell de Divisió seran assumides, respectivament, pel director i el Consell del Departament.  
3. Organització i control de la docència. Els Departaments o, si escau, les Divisions tindran una Comissió de Docència. La composició i les funcions d'aquesta seran establides pel Reglament de Règim Interior, que, en tot cas, haurà de preveure els aspectes següents:  
3.1. Seran membres de la Comissió el director de la Divisió, els professors responsables de cada assignatura impartida per la Divisió i els representants estudiantils dels grups de classe teòrica. El Reglament establirà el mecanisme de presa d'acords.  
En aquells Departaments en què no existisquen Divisions, seran membres de la Comissió el director del Departament, els professors responsables de cada assignatura i els representants estudiantils dels grups de classe teòrica  
3.2. Entre les funcions de la Comissió de Docència estaran, almenys, les següents:  
a) Revisar anualment els objectius específics, d'assignatura i de titulació, proposant les modificacions que jutge necessàries.  
b) Proposar els estudis de postgrau corresponents, d'acord amb la normativa de la UMH sobre el particular.  
4. Comissió d'Investigació. Els Departaments o les Divisions, si escau, tindran una Comissió d'Investigació. La composició i les funcions d'aquesta seran establides pel Reglament de Règim Interior, que, en tot cas, haurà de preveure que en seran membres el director i els titulars de subvencions externes per a investigació  
5. Comissió de selecció de PDI. En les Divisions o, si no existiren aquestes, en el Departament, hi haurà una Comissió de selecció de PDI. El Projecte de Reglament de Règim Interior establirà per a aquesta Comissió almenys el següent:   
a) La Comissió de selecció de PDI elaborarà els informes sobre adequació dels candidats als perfils de les places convocades.  
b) Estarà integrada per tres professors, un dels quals serà el director de la Divisió (o el del Departament si no hi ha Divisions). Els dos restants seran elegits pel Consell de la Divisió o nomenats pel director d'aquesta si no existira l'esmentat Consell; en aquells Departaments que no tinguen Divisions aquests professors seran elegits pel Consell del Departament.  
c) La Comissió de Selecció del PDI serà renovada al començament de cada curs acadèmic  
d) La totalitat dels membres de la Comissió de selecció de PDI serà de rang igual o superior al de la plaça convocada. En aquells casos en què això no és possible, la Comissió estarà integrada per membres que complisquen aquests requisits, bé d'unes altres universitats o bé d'àrees afins en la UMH.


Còpia Permalink ELI